ΓΡΑΠΤΗ ΕΡΩΤΗΣΗ E-2227/96 υποβολή: Sιrgio Ribeiro (GUE/NGL) και Honσrio Novo (GUE/NGL) προς την Επιτροπή (9 Αυγούστου 1996)

Θέμα: Πρόγραμμα POSEIMA-Ενέργεια

Η κατάσταση των Αζορών και της Μαδέρας στον τομέα της ενέργειας χαρακτηρίζεται από τεράστια εξάρτηση από τα εισαγόμενα προϊόντα πετρελαίου, από επιπλέον κόστος εφοδιασμού λόγω της μεταφοράς στα αρχιπελάγη και της διατήρησης σε μικρότερες αποθήκες, καθώς και από την έλλειψη δυνατότητας σύνδεσης με τα διευρωπαϊκά ενεργειακά δίκτυα μέσω της ηπειρωτικής χώρας.

Για τον λόγο αυτό το πρόγραμμα POSEIMA προέβλεπε κοινοτική ενίσχυση για τα έτη 1991 έως 1993, υπό τον όρο ότι οι εν λόγω αυτόνομες περιφέρειες θα επενέδυαν το 50% τουλάχιστον του ετήσιου ποσού της κοινοτικής ενίσχυσης (5 εκατομμύρια Ecu για τις Αζόρες και 3,3 εκατομμύρια Ecu για τη Μαδέρα) στην ανάπτυξη των τοπικών και ανανεώσιμων πηγών ενέργειας.

Λαμβανομένου υπόψη ότι οι λόγοι που οδήγησαν στη θέσπιση αυτού του μέτρου έχουν διαρκή χαρακτήρα, δύναται η Επιτροπή να μας πληροφορήσει εάν αντιμετωπίζει το ενδεχόμενο παράτασης του ενεργειακού σκέλους του POSEIMA;

Εάν όχι, κατά ποίον τρόπο θεωρεί η Επιτροπή ότι οι εν λόγω αυτόνομες άκρως απομακρυσμένες περιφέρειες θα δυνηθούν να αντιμετωπίσουν το επιπλέον κόστος μεταφοράς, τη συνεχιζόμενη εξάρτηση από εισαγόμενα προϊόντα πετρελαίου και την αδυναμία σύνδεσης με τα ηπειρωτικά και διευρωπαϊκά δίκτυα;

Δύναται επίσης η Επιτροπή να μας ενημερώσει σχετικά με την εξέλιξη, σε εκείνη την περίοδο (91-93), της παραγωγής ενέργειας από τοπικές και ανανεώσιμες πηγές

Απάντηση της κ. Wulf-Mathies εξ ονόματος της Επιτροπής (23 Οκτωβρίου 1996)

Στο ενεργειακό του σκέλος, το πρόγραμμα Poseima για τις αυτόνομες περιφέρειες της Μαδέρας και των Αζορών είχε ως στόχο να παράσχει λύσεις στα ακόλουθα προβλήματα:

- την πολύ μεγάλη εξάρτηση από το εισαγόμενο πετρέλαιο και τις περιορισμένες δυνατότητες εναλλακτικού εφοδιασμού με άνθρακα ή φυσικό αέριο 7

- τις επιπλέον δαπάνες αναφορικά με τον εφοδιασμό, οι οποίες οφείλονταν ουσιαστικά στις μεταφορές στα αρχιπελάγη και στη διατήρηση μικρότερων αποθηκών 7

- την τεχνική αδυναμία σύνδεσης των εν λόγω αρχιπελάγων με τα ηπειρωτικά και διευρωπαϊκά ενεργειακά δίκτυα 7

- την ασθενή αξιοποίηση των ανανεώσιμων πηγών ενέργειας, όπως η γεωθερμία, η υδραυλική και η αιολική ενέργεια, καθώς και την ανάγκη βελτίωσης της αποδοτικότητας στη χρήση και την κατανάλωση ενέργειας.

Έτσι, το Poseima πρόβλεψε για την περίοδο 1993-1994 τη χορήγηση κοινοτικής ενίσχυσης, ώστε να αντισταθμιστούν οι επιπλέον δαπάνες που συνδέονταν με τη μεταφορά προϊόντων πετρελαίου από την ηπειρωτική χώρα προς τις αποθήκες που βρίσκονται στα αρχιπελάγη. Η ενίσχυση αυτή, η οποία ανερχόταν, για τη Μαδέρα, σε 3,3 εκατ. ECU ανά έτος και, για τις Αζόρες, σε 5 εκατ. ECU ανά έτος, χορηγήθηκε υπό τον όρο ότι οι περιφέρειες θα επένδυαν εκ νέου τουλάχιστον το 50% αυτής σε προγράμματα παροχής κινήτρων για επενδύσεις αναφορικά με τις τοπικές και ανανεώσιμες πηγές ενέργειας. Η Επιτροπή, από τη στιγμή που λάβει πλήρη στοιχεία για τη νέα επένδυση, θα καταρτίσει έκθεση αξιολόγησης για το ενεργειακό σκέλος του Poseima.

Από τη μία πλευρά για τη Μαδέρα, το νέο επιχειρησιακό πρόγραμμα για αυτήν την αυτόνομη περιφέρεια, το οποίο εγκρίθηκε στα πλαίσια του κοινοτικού πλαισίου στήριξης της Πορτογαλίας για την περίοδο 1994-1999, και από την άλλη πλευρά, για τις Αζόρες, η κοινοτική πρωτοβουλία Regis II πρόβλεψαν, με βάση τους υπάρχοντες οικονομικούς πόρους, τη συνέχιση των δράσεων που στηρίζει το Poseima υπέρ των επενδύσεων στους τομείς των ανανεώσιμων πηγών και εξοικονόμησης ενέργειας.

Τα δεδομένα που διαθέτει η Επιτροπή, και αφορούν την παραγωγή ανανεώσιμων μορφών ενέργειας στις περιφέρειες της Μαδέρας και των Αζορών, υποδεικνύουν την ταχύτατη αύξηση της παραγωγής ηλεκτρικής ενέργειας από τέτοιες πηγές. Πράγματι, στο διάστημα 1991 έως 1994, η παραγωγή υδραυλικής, αιολικής και γεωθερμικής ενέργειας αυξήθηκε από 50 Γιγαβάτ/ώρα (Gwh) σε 64 Gwh στη Μαδέρα (αύξηση κατά 28%), ενώ στις Αζόρες υπερδιπλασιάστηκε (αυξήθηκε από 23 Gwh σε 57 Gwh).